b'\n_START_ARTICLE_\nIrma Tapio\n_START_PARAGRAPH_\nIrma Birgitta Tapio, o.s. Niemi (s. 23. huhtikuuta 1946 Tornio) on suomalainen laulaja, joka aloitti julkisen esiintymisens\xc3\xa4 Markus-sed\xc3\xa4n lastentunneilla radiossa jo 1950-luvulla. Tapio kuuluu yhten\xc3\xa4 j\xc3\xa4senen\xc3\xa4 yhtyeeseen Pirkan neidot (muut j\xc3\xa4senet Pirkkoliisa Tikka, Pirjo Nallikari [nyk. Latvala] ja Maija Vikman [nyk. Salo])._NEWLINE_Irma Tapio on laulanut taustalaulajana monilla levytyksill\xc3\xa4. H\xc3\xa4n on laulanut my\xc3\xb6s mainos- ja elokuvamusiikkia. Tunnetuimpia n\xc3\xa4ist\xc3\xa4 ovat Uuno Turhapuro -tunnusmusiikki (yhdess\xc3\xa4 Monica Aspelundin kanssa) sek\xc3\xa4 Speden elokuvan Noin seitsem\xc3\xa4n veljest\xc3\xa4 laulu "Kaikki leikkim\xc3\xb6ikkel\xc3\xb6i ja koikkeloi"._NEWLINE_Tapio on osallistunut moniin Syksyn s\xc3\xa4veliin ja Euroviisuihin taustakuorolaisena. Tapio osallistui 1976 Fredin kanssa Eurovision laulukilpailun finaaliin Haagissa kappaleella "Pump Pump" ja lauloi my\xc3\xb6s Pariisissa vuonna 1978 Seija Simolan taustakuorossa. Tapio on vaikuttanut my\xc3\xb6s lauluyhtye Lasasissa, joka esitti Syksyn s\xc3\xa4vel -kilpailussa Erik Lindstr\xc3\xb6min kappaleen "Kumpaa tiet\xc3\xa4 kuljet?" 1971. Yhtyeess\xc3\xa4 olivat mukana lis\xc3\xa4ksi Monica Aspelund, Pentti Lasanen ja Martti Mets\xc3\xa4keto._NEWLINE_Tapio on kuulunut my\xc3\xb6s lauluyhtye Finnjet Singersiin (Tapio, Maija Hapuoja, Martti Mets\xc3\xa4keto ja Pentti Lasanen), joka teki usealla kielell\xc3\xa4 Finnjet-laivan tunnusmusiikin. 1987 perustettiin Fantastic Four -lauluyhtye (muut j\xc3\xa4senet Marjo-Riitta Kervinen, Martti Mets\xc3\xa4keto ja Kai Hyttinen, jonka tilalle 1990 tuli Arto Alasp\xc3\xa4\xc3\xa4), joka taustalaulujen ohella keikkaili Suomen festivaalien lis\xc3\xa4ksi my\xc3\xb6s ulkomailla._NEWLINE_Irma Tapio oli l\xc3\xa4hes parikymment\xc3\xa4 vuotta Helsingin Kaupunginteatterin lauluavustajana musikaaleissa. H\xc3\xa4n on ollut mukana monissa kuoroissa, mm. Radion Sinfoniakuorossa ja Savonlinnan Oopperakuorossa. Vuodesta 1997 h\xc3\xa4n on my\xc3\xb6s toiminut managerina Adiemus Singers -yhtyeelle, joka on esiintynyt ymp\xc3\xa4ri maailmaa Karl Jenkinsin johdolla. H\xc3\xa4n on my\xc3\xb6s toiminut AiA-yhtyeen managerina._NEWLINE_The Sixties Blondies (Eeva-Leena Pokela, Kati Borg-Penttil\xc3\xa4 ja Irma Tapio) esitt\xc3\xa4\xc3\xa4 60-luvun \xe2\x80\x9dtytt\xc3\xb6yhtyemusaa\xe2\x80\x9d ja on syntynyt Back to the Sixties -yhdistyksen toiminnassa, kuten Sixties\' Singerskin. Siin\xc3\xa4kin laulaa IrmaTapio. Kev\xc3\xa4\xc3\xa4ll\xc3\xa4 2015 perustetussa Kodinkynttil\xc3\xa4t triossa laulavat Sonja Lumme, Monna Kamu ja Irma Tapio._NEWLINE_Kun Kodinkynttil\xc3\xb6iden liekki sammui, perustettiin trio Donnat, jossa laulavat Sonja Lumme, Eija Kantola ja Irma Tapio_NEWLINE_My\xc3\xb6s Irma Tapion tyt\xc3\xa4r Nina Tapio on tunnettu laulaja.'